**2022. évi külső vizsgálatok, ellenőrzések**

Az Állami Számvevőszék (továbbiakban: ÁSZ) „Az önkormányzati intézmények ellenőrzése – Az önkormányzat és társulás irányítása alá tartozó intézmények integritásának monitoring típusú ellenőrzése” tekintetében Hévíz Város Önkormányzat intézményeit is ellenőrzése alá vonta 2021. évben, amelyről az előző évi hivatali beszámolóban tájékoztatást adtunk.  A Brunszvik Teréz Napközi Otthonos Óvoda és a Teréz Anya Szociális Integrált Intézmény az ellenőrzéssel kapcsolatban érkező figyelemfelhívó leveleket 2022. évben válaszolta meg az ÁSZ részére.  Brunszvik Teréz Napközi Otthonos Óvoda 2022. novemberében kapott egy értesítő levelet a tájékoztatás tudomásul vételéről.

Az Önkormányzat és intézményei belső ellenőrzésre vonatkozó feladatokat 2020-2024. évre a Képviselőtestület 262/2019. (XI. 28.) számú határozatával fogadta el. A 2022 évi belső ellenőrzési terv megállapítása a stratégiai ellenőrzési terv alapján történt.

A belső ellenőrzési feladatokat 2022. évben is feladat ellátási és finanszírozási megállapodás alapján a Keszthely és Környéke Többcélú Kistérségi Társulás belső ellenőre látta el.

Hévíz Város Önkormányzat 2022. évi ellenőrzési tervét a 206/2021. (XI. 25.)határozat állapította meg. Az ellenőrzések a terv szerint megtörténtek:

1. Normatív állami támogatások igénylésének, elszámolásának felülvizsgálata. Az állami támogatások szabályszerű igénylésének és felhasználásának felülvizsgálata 2021. évre vonatkozóan is helyszíni ellenőrzés során teljes-körűen megtörtént az intézményekben

A belső ellenőr által végrehajtott ellenőrzés a természetes, illetve a számított mutatószámok megalapozottságát állapította meg. A 2021. októberi felmérés megalapozza az állami támogatás igénylését. Az elszámolásánál az ellenőrzés megállapításait figyelembe vettük.

1. A kiküldetés, munkábajárás költségtérítések felülvizsgálata az Önkormányzat és a Polgármesteri Hivatal a jogszabályok és a helyi szabályzatok alkalmazásának megfelelőségére, a bizonylatok kezelésének felülvizsgálatára terjedt ki. A szabályszerűségi vizsgálat mintavétel alapján történt. Az ellenőrzött időszak 2020. január 1-től 2022. március 31-ig.
2. Az áfa kezelés gyakorlata, a bevallások felülvizsgálata az Önkormányzati intézményekre kiterjedt. Az ellenőrzött időszak 2019. január 1.-től 2022. szeptember 30-ig.A pénzügyi-gazdasági ellenőrzés mintavétel alapján történt
3. A Brunszvik Teréz Napközi Otthonos Óvoda gazdálkodásának átfogó ellenőrzése a szabályozottság, a gazdálkodás és a működés átfogó vizsgálatára terjedt ki. Az ellenőrzött időszak 2019. január 1-től, 2022. június 30-ig. Az ellenőrzés mintavétel alapján történt a kijelölt időszakra vonatkozóan.

Az ellenőrzések során nem merült fel a fegyelmi felelősségre vonást, kártérítési kötelezettség megállapítását, szabálysértési-, büntetőeljárást megalapozó körülmény.

A Magyar Államkincstár önkormányzatunk állami támogatás igénylésével, illetve elszámolásával kapcsolatban két ellenőrzést végzett.

2022. augusztus 3-án érkezett végzésben leírtak szerint a Magyarország 2022. évi központi költségvetéséről szóló 2021. évi XC. törvény IX. fejezetéből származó támogatások igénylése és annak évközi módosítása megalapozottságának hatósági ellenőrzését a rendelkezésre álló iratok és saját nyilvántartás alapján megkezdte a „szociális étkeztetés” jogcím tekintetében. A hatósági ellenőrzés eltérés megállapítása nélkül zárult.

2022. szeptember 27-én kezdődött az Önkormányzat központi költségvetéséből származó támogatásai 2021. évi elszámolása megalapozottságának, felhasználása jogszerűségének megállapítására irányuló hatósági ellenőrzés. A helyszínen történő felülvizsgálat az óvoda működtetésével kapcsolatos támogatások teljes körére, valamint a szociális étkeztetés jogcímén az elszámolásra és felhasználás jogszerűségére terjedt ki. Az Államháztartásról szóló 2011. évi CXCV törvény 59. §-a szerinti hatósági ellenőrzés során a Magyar Államkincstár Zala Megyei Igazgatósága nem állapított meg eltérést.